
Informare de presă


Astăzi, 21.02.2022, delegația Agenției pentru Cooperarea Autorităților de Reglementare din domeniul Energiei, condusă de domnul Christian Zinglersen, director, a efectuat o vizită de lucru la Autoritatea Națională de Reglementare în domeniul Energiei, unde a avut discuții cu delegația ANRE condusă de domnul Dumitru Chiriță, președintele autorității.  La întâlnire au participat și domnii Bart Vereecke, liderul strategiei de comunicare din cadrul ACER și Bogdan Chirițoiu, președintele Consiliului Concurenței.
Discuţiile din cadrul întâlnirii s-au axat, în principal, pe evoluţia sectorului energetic, atât la nivel naţional, cât şi la nivel european. De asemenea, participanţii au abordat subiecte precum: protecţia consumatorilor, garantarea condiţiilor adecvate pentru funcţionarea piețelor de energie electrică şi gaze naturale, provocările cu care se confruntă statele membre la momentul actual, dar și soluțiile necesare pentru a construi o piaţa comună regională și europeană sigură, predictibilă şi durabilă.
Vizita delegaţiei ACER în România subliniază încă o dată importanţa cooperării pentru facilitarea accesului la reţea și dezvoltarea unui sistem energetic sigur, fiabil, sustenabil şi eficient, orientat către consumator.

